আন্দোলনকারীরা ভাষা সমস্যা নিয়ে মিছিল মিটিং পিকেটিং শুরু করল। পরিষদ ভবন, মূখ্যমন্ত্রীর বাসভবন এগুলো আন্দোলনকারীদের ঘেরাওয়ের শিকার হতে লাগল প্রায় প্রতিদিন। এরা মুখে বাংলা ভাষার প্রতি দরদ দেখাত অথচ মিছিল মিটিং-এর নামে সরকারী সম্পত্তি নষ্ট, কর্মচারীদের তাদের নিজ নিজ দফতরে যেতে বাধা প্রদান নিত্য নৈমিত্তিক ব্যাপার হয়ে দাঁড়াল। অথচ তাদের এ সমস্ত অন্যায় কার্যকলাপের প্রতিরোধ করতে যখন পুলিশ নামান হতো তখনই প্রচার করা হত মুখ্যমন্ত্রী নাজিমুদ্দীনের অত্যাচারে নাকি দেশ জর্জরিত হয়ে যাচ্ছে।